Bybelskool » Johannes 9:1–41 – Jesus maak ook my oë oop om Hom as Here raak te sien
Die Here seën my op die oomblik met insigte en moontlikhede in terme van ons gemeente. Ek dank die Here vir sy voorsiening en sorg.
Ek lees die verhaal van die blinde man – het onlangs ook daaroor gepreek.
Terloops: Johannes praat van 2 poele in sy evangelie. In hoofstuk 5 noem hy die poel van Betesda en hier in hoofstuk 9 praat hy van die poel van Siloam. Volgens nuwe navorsing (Ronny Reich) is dit moontlik dat dié 2 poele albei gebruik is vir rituele reiniging, voordat jy na die tempel toe is. Albei het trappe wat na ’n platform toe lei, wat ooreenkom met ander sulke bekende plekke (mikvoth) in Jerusalem.
Dit beteken dat Jesus se opdrag aan die blinde man om hom by die poel van Siloam te gaan was, het hom in kontak gebring met die pelgrims wat hulle daar kom reinig het. Maar sy uiteindelik verbanning uit die sinagoge het die deur na die tempel waarskynlik ook vir hom toegemaak.
Die Fariseërs – 9:13-34: Die Fariseërs ondervra die eens blinde man. En in plaas van blydskap oor ’n wonderlike gebeurtenis, ondersoek hulle die godsdienstige implikasies van sy genesing en kom tot ’n negatiewe gevolgtrekking. Dit is ’n probleem dat die man op die sabbatdag genees is. Dit beteken ook vir hulle dat Jesus nie van God af kan kom nie, anders sou hy nie op die sabbatdag genees het nie. Wat eintlik gebeur is dat hulle in Jesus ’n bedreiging vir hul godsdienstige mag sien. Hulle het dus geen kapasiteit om deur God verras te word, of om te aanvaar dat God iets nuuts kan doen in Jesus nie. Daar is darem dié wat voel dat as Hy ’n sondaar was, sou Hy nie wondertekens kon doen nie, maar hulle is in die minderheid.
Hulle ondervra ook die man se ouers. Let op hoe hulle vis vir enige moontlikheid dat die man miskien nie blind was nie. Hulle wil hulle aanname bewys dat hier niks spesiaal gebeur het nie. Die ouers weet egter hulle loop die risiko om uit die sinagoge geban te word: “Hy is oud genoeg, vra hom self.”
Dan loods die Fariseërs ’n laaste aanslag op die man. Hy word eintlik half gedwing om met hulle saam te stem. Volgens hulle het Jesus die wet oortree, en kan daarom niks anders as ’n sondaar wees nie. As die eens blinde man dus nie met hulle saamstem nie, kies hy die kant van ’n sondaar.
Maar, dan begin die man hom loswikkel uit hulle greep, en vra met ’n sweem van sarkasme, of die Joodse leiers hom nou só uitvra omdat hulle Jesus se dissipels wil word! Ironies genoeg antwoord die geneesde dat Jesus se herkoms net van God af kan wees, anders sou Hy nie hierdie dinge kon doen nie. Hy bely dus wat die geestelike leiers nie kan insien nie, selfs voor Jesus regtig sy oë oopmaak! En, soos ’n mens kan verwag, die Fariseërs word kwaad en gooi die man wat genees is uit die sinagoge en tempel.
Hoe verskriklik is dit nie. Diegene wat meen dat hulle kan sien, is eintlik blind. God sal altyd by die menslike verstaan hou van hoe die reëls werk, meen hulle. Hulle wat meen hulle kan sien, en spesifiek namens ander sien, is eintlik blind.
Die blinde man – 9:35-41: Let op hoe die verhaal afsluit met die feit dat die blinde man se sig nie net fisies herstel is nie, maar leer om Jesus as die Gestuurde van God (Siloam beteken gestuurde) raak te sien. Let op hoe sy begrip van Jesus groei deur die gedeelte:
Eers praat hy van die “man met die naam Jesus” – ’n neutrale begrip (vers 11).
Dan in die gesprek met die Fariseërs noem hy Jesus ’n profeet (vers 17).
In die loop van die gesprek bely hy dat Jesus “van God af kom” (vers 33).
En wanneer Jesus hom weer ontmoet, help Jesus hom om in die Seun van die Mens te glo, en bely en aanbid hy Jesus as Here (vers 38).
So sien die blinde man twee keer die lig. Eers word sy fisiese oë geopen. Dan word sy geloofsoë geopen. Hy herken die Lig vir die wêreld.
‘n Mens kan enige rolspeler se perspektief op jouself van toepassing maak. Ons kan ook miskien soos die dissipels in teologiese debatte vasval. Of soos die Fariseërs dink aan die implikasies vir jou eie godsdienstige posisie. Of Jesus toelaat om jou visie algaande te verdiep dat jy Hom as God en Here raak sien en aanbid.
Ek dank die Here dat Hy ook vir my die lig is, en van my ’n ligdraer maak, soos ek ook gister gebid het.